Peter Skaarup (DF), 2012-02-03:
Det er jo præcis det, vi er ude efter i Dansk Folkeparti, nemlig at der sker noget, og at vi ikke oplever en situation, hvor familier siger: Lad os hellere betale de her dummebøder, for vi ved jo, at politiet ikke har ressourcer til at tage sig af det, og det er i øvrigt farligt at henvende sig til politiet i forbindelse med disse sager.
Hvis der er nogle følelige straffe og dem, der uddeler dummebøderne, virkelig kan mærke konsekvensen, kan det omvendt være, at de afholder sig fra det, eller det kan i hvert fald være, at der kommer flere anmeldelser, og at man på den måde kan stoppe kriminaliteten.
På grund af de domstole, der giver meget lave straffe i nogle sager, er det svage signaler, der sendes i dag.
Det kan vi jo se ud fra, hvad bandeeksperterne siger.
Jeg tager det som udtryk for, at vi helt fordomsfrit kan diskutere, om vi kan bruge normalstraffe, som er næsten lige så gode som minimumsstraffe, og drøfte det videre derfra.
Jeg vil sige tak til ordførerne for en forholdsvis positiv modtagelse af forslaget her, i hvert fald fra Venstres, fra De Konservatives og fra Liberal Alliances side.
Det er jo et godt udgangspunkt, fordi det betyder, at det alternativ, der er til den nuværende regering i Folketinget, står fast på, at det her er et problem, som vi skal bekæmpe med alle midler, også med højere straffe.
Der er nogle andre partier i Folketinget, bl.a. regeringspartierne, som siger, at der nu forhåbentlig bliver afsat nogle flere ressourcer til, at politiet kan gøre noget ved det.
Derfor er man ikke indstillet på at komme med højere straffe, men man siger, at Straffelovrådet sidder og arbejder med nogle ting, og at de måske kommer med et eller andet.
Der må jeg bare sige, at Straffelovrådet jo efterhånden sidder og arbejder med næsten alt det, vi kan forestille os at beskæftige os med i Retsudvalget, i hvert fald når det har med højere straffe at gøre.
Altså, det er jo næsten ligegyldigt, hvad man foreslår, så bliver der henvist til, at det skal over Straffelovrådet.
Men det er jo trods alt Folketinget, der er den lovgivende forsamling; det er Folketinget, der konstaterer, hvad der foregår, og får henvendelser fra borgere, der føler sig gået for nær af dummebøder, og som ikke tør at gå til politiet, men bare må betale ved kasse et, hvis de ellers skal have deres og deres families liv til at fungere.
Det kan de mennesker, der må acceptere at betale dummebøder, jo altså ikke leve med og ikke leve af.
Vi har set et meget konkret eksempel med et folketingsmedlem, men der er for så vidt mange, mange andre eksempler på, at man ikke tør gå til politiet, men går andre steder hen og betaler.
Og det er ikke holdbart ret meget længere.
Sagen er jo, at når man får tildelt en dummebøde, er det en meget hård belastning for den person, det går ud over, for ofte ved offeret jo ikke noget nærmere om, hvad der ligger bag en dummebøde.
Det kan være stort og småt, som man ikke umiddelbart er klar over, og som man altså skal betale for.
Der var en eksrocker, der fortalte til TV 2 Nyhederne i november måned 2011, at man kan få en dummebøde for at stå og kigge på en anden mands kæreste på en natklub.
Eksrockeren fortalte så, at det typisk handler om, at stærke personer simpelt hen tryner svage personer.
Det er altså den stærkes ret over for den svage, og det er jo anarki.
Det er jo ikke et retssamfund, der griber ind.
Det er et eget samfund, som de her mennesker opfinder, og som de åbenbart fortsætter med at praktisere, hvis ikke lovgivningsmagten og politiet gør noget ved det.
Desværre tror jeg, at det uden for Christiansborgs tykke mure forholder sig sådan, at man oplever dummebøder en masse.
Man er nødt til at betale og nødt til at indrette sig på den stærkes ret.
Sagen er, at offeret som regel ikke har nemt ved at skaffe de penge, som der kræves af den stærke.
Det må være et sandt mareridt at tænke på de ting, som måske vil ske, hvis offeret ikke betaler den person eller de personer, der står bag de her dummebøder.
Med det rygte, som nogle af landets kriminelle bander har, er det klart, at alene frygten for, hvad de kan finde på, er enorm, når vi ser på ofrenes situation.
Men dummebøder er desværre mere end det.
De er også et angreb på vores retssamfund i den forstand, at de indikerer, at dem, der udsteder bøderne, har en magt til at udstede bøder for overtrædelse af nogle rent ud sagt perverse regler, som typisk er skabt af nogle kriminelle grupperinger.
Og det kan vi ikke som et retssamfund acceptere, det kan vi ikke og må vi ikke acceptere.
Det er derfor, det er meget oplagt at gøre noget ved problemet, og det er også derfor, Dansk Folkeparti har rejst debatten her i dag og har beslutningsforslaget på dagsordenen.
En af landets førende bandeeksperter, som Folketingets Retsudvalg havde som ekspert på en høring for et par år siden i forbindelse med bekæmpelse af bandekriminalitet, Jean-Jacques Royal, siger efter sit arbejde med mange unge mænd, der har været på grænsen til bandemiljøet, at en af årsagerne til, at den særlige form for afpresning er så udbredt i de her bandemiljøer, er, at straffene er så lave, og når han siger det, jamen så siger det jo sig selv, at Folketinget er nødt til at være vores opgave voksen og få kigget på de ting og ikke bare henvise til, at Straffelovrådet måske kommer med noget engang.
Det er dagligdag, det er hverdag for familierne, og det er den dagligdag og hverdag, vi skal tage stilling til her i Folketinget som valgte af folket.
For de bandemedlemmer, vi taler om her, og som står bag, er ofte meget hårdkogte kriminelle, og de tænker ikke på deres ofre, de tænker på deres levevej, som er kriminalitet.
De tænker også kun på, hvad risikoen er for at blive taget, og på, hvilken straf de risikerer for deres kriminalitet.
Så det er så at sige i den kriminelles optik sådan, at det kan betale sig at begå kriminaliteten, hvis straffen er 4 måneders fængsel – hvis man overhovedet bliver taget, eller hvis det overhovedet bliver anmeldt.
Det er derfor, Dansk Folkeparti har fremsat det her forslag, som får den virkning, at bandemedlemmer, der dømmes for at uddele dummebøder, får mindst 1 års fængsel.
For det er samfundets og Folketingets pligt at tænke på ofrene for dummebøder, ikke på de kriminelle.